
Eiropas Parlamenta rezolūcija par masu slepkavībām Kongo austrumu daļā

(2016/2770(RSP))
Eiropas Parlaments,
–
ņemot vērā iepriekšējās rezolūcijas par Kongo Demokrātisko Republiku,

–
ņemot vērā ĀKK un ES Apvienotās parlamentārās asamblejas 2016. gada 15. jūnija rezolūciju par pirmsvēlēšanu un drošības situāciju Kongo Demokrātiskajā Republikā,

–
ņemot vērā Komisijas priekšsēdētāja vietnieces / Savienības augstās pārstāves ārlietās un drošības politikas jautājumos un viņas runaspersonas paziņojumus par situāciju Kongo Demokrātiskajā Republikā,

–
ņemot vērā Padomes 2016. gada 23. maija secinājumus par Kongo Demokrātisko Republiku,

–
ņemot vērā ES 2014. gada ziņojumu par cilvēktiesībām un demokrātiju pasaulē, ko Padome pieņēma 2015. gada 22. jūnijā,

–
ņemot vērā Starptautiskās tiesas lēmumus un rīkojumus saistībā ar lietām “Armed Activities on the Territory of the Congo” (Kongo Demokrātiskā Republika pret Ugandu), “Armed Activities on the Territory of the Congo (jauns pieteikums: 2002)” (Kongo Demokrātiskā Republika pret Ruandu), “Armed Activities on the Territory of the Congo” (Kongo Demokrātiskā Republika pret Ruandu) un “Armed Activities on the Territory of the Congo” (Kongo Demokrātiskā Republika pret Burundi),

–
ņemot vērā Kongo Demokrātiskās Republikas un reģiona pamatnolīgumu par mieru, drošību un sadarbību, kas parakstīts 2013. gada februārī Adisabebā,

–
ņemot vērā ANO Drošības padomes rezolūcijas par Kongo Demokrātisko Republiku, jo īpaši rezolūciju 2198 (2015) par Kongo Demokrātiskās Republikas sankciju režīma atjaunošanu un ekspertu grupas mandātu un rezolūciju 2277 (2016), 

–
ņemot vērā ANO ekspertu grupas 2015. gada 12. janvāra ziņojumu par Kongo Demokrātisko Republiku,

–
ņemot vērā ANO augstā cilvēktiesību komisāra 2015. gada 27. jūlija gada ziņojumu par cilvēktiesību stāvokli un ANO Kopīgā cilvēktiesību biroja darbību Kongo Demokrātiskajā Republikā,

–
ņemot vērā starptautiskās humanitārās tiesības,

–
ņemot vērā Ženēvas konvencijas par bruņotajiem konfliktiem, un jo īpaši 1949. gada Ceturto Ženēvas konvenciju un tās protokolus,

–
ņemot vērā Starptautiskās Krimināltiesas Romas statūtus,

–
ņemot vērā ANO Drošības padomes priekšsēdētāja 2015. gada 9. novembra paziņojumu par situāciju Kongo Demokrātiskajā Republikā,

–
ņemot vērā ANO ģenerālsekretāra 2016. gada 9. marta ziņojumus par ANO Stabilizācijas misiju Kongo Demokrātiskajā Republikā un par miera, drošības un sadarbības programmas īstenošanu Kongo Demokrātiskajā Republikā un reģionā,

–
ņemot vērā 1981. gada jūnija Āfrikas Cilvēktiesību un tautu tiesību hartu,

–
ņemot vērā Āfrikas Demokrātijas, vēlēšanu un pārvaldības hartu,

–
ņemot vērā pārskatīto Kotonū partnerattiecību nolīgumu,

–
ņemot vērā Kongo 2006. gada 18. februāra konstitūciju,

–
ņemot vērā Reglamenta 123. panta 2. punktu,

A.
tā kā daudzi avoti ir ziņojuši par zvērībām, slepkavībām, kara noziegumiem un noziegumiem pret cilvēci Kongo Demokrātiskās Republikas ziemeļaustrumu daļā, tostarp par plaši izplatītu seksuālo vardarbību un bērnu vervēšanu un izmantošanu bruņotajos grupējumos;

B.
tā kā laikā no 2014. gada oktobra līdz 2016. gada maijam Beni, Lubero and Butembo teritorijās daudzi civiliedzīvotāji ir tikuši pakļauti seksuālai vardarbībai, nodedzinātas mājas, slimnīcas un skolas, nogalināti vairāk nekā 1160 cilvēku un vairāk nekā 1470 cilvēku ir pazuduši;

C.
tā kā šis senais un joprojām neatrisinātais konflikts ir izraisījis vairāk nekā divu miljonu cilvēku iekšējo un ārējo pārvietošanos;

D.
tā kā tagad daudzas reģiona teritorijas ir okupējušas dažādi bruņoti grupējumi;

E.
tā kā par šīm slepkavībām ir atbildīgi bruņotie grupējumi, kas darbojas reģionā; tā kā nav skaidrs, cik lielā mērā valdība kontrolē šos grupējumus;

F.
tā kā dažos gadījumos noziegumi ir notikuši tuvu valsts bruņoto spēku (FARDC) pozīcijām un ANO miera uzturēšanas misijas Kongo Demokrātiskajā Republikā (MONUSCO) bāzēm;

G.
tā kā Kongo armija un MONUSCO (kuras pilnvaras tika atjaunotas un pastiprinātas) atrodas šajā reģionā, lai saglabātu stabilitāti, cīnītos pret bruņotām grupām un aizsargātu civiliedzīvotājus;

H.
tā kā būtiska un liela daļa atbildības par šo plašo, sarežģīto un dziļi iesakņojušos problēmu ir jāuzņemas arī privāto un publisko tiesību subjektiem, kas gūst peļņu no nestabilitātes un plāno izmantot reģiona dabas resursus,

1.
pauž satraukumu par humanitārās situācijas pasliktināšanos Kongo Demokrātiskās Republikas austrumu daļā un par vardarbīgajiem bruņotajiem konfliktiem, kas ilgst jau vairāk nekā 20 gadus;

2.
pauž dziļu nožēlu par starptautiskās sabiedrības vienaldzību un plašsaziņas līdzekļu klusēšanu, neskatoties uz Starptautiskās Tiesas lēmumiem un rīkojumiem, kā arī daudziem ANO un citu starptautisko organizāciju oficiālajiem aktiem;

3.
nosoda to, ka ilgstoši un joprojām tiek pārkāptas cilvēka pamattiesības, tostarp to, ka iet bojā cilvēki, un izsaka līdzjūtību Kongo Demokrātiskās Republikas iedzīvotājiem;

4.
stingri aicina ANO, Āfrikas Savienību un MONUSCO sadarbībā ar Kongo Demokrātiskās Republikas valdību nekavējoties un efektīvi risināt situāciju, lai nepieļautu turpmāku noziegumu izdarīšanu reģionā;

5.
mudina starptautisko sabiedrību sākt rūpīgu, neatkarīgu un pārredzamu izmeklēšanu par masu slepkavībām;

6.
aicina organizēt Āfrikas Lielo ezeru reģiona starptautisko sūtņu un pārstāvju grupas ārkārtas sanāksmi par vēlēšanām Kongo Demokrātiskajā Republikā un šajā sakarībā veikt atbilstošus pasākumus, piemēram, ANO Drošības padomē;

7.
atgādina, ka nedrīkst pieļaut nesodāmību par kara noziegumiem un noziegumiem pret cilvēci, un prasa identificēt un saukt pie atbildības visas personas, kuras ir atbildīgas par šādiem nodarījumiem;

8.
sagaida, ka izmeklēšanu par noziegumiem pret cilvēci un kara noziegumiem vadīs Starptautiskās Krimināltiesas prokurors nolūkā saukt pie atbildības personas, kas atbildīgas par zvērībām, kas izdarītas pēdējās desmitgadēs;

9.
nosoda to privāto un publisko tiesību subjektu lomu, kuri gūst labumu no nestabilitātes, lai izmantotu vietējos resursus;

10.
norāda, ka tie, kuri tieši vai netieši bruņotajai grupai piegādā ieročus, uzņemas ļoti nopietnu atbildību;

11.
stingri aicina nekavējoties reģionā neitralizēt visus bruņotos grupējumus un aicina Kongo Demokrātiskās Republikas valdību un starptautisko sabiedrību to noteikt par prioritāti;

12.
aicina Āfrikas Savienību un ES nodrošināt pastāvīgu politisko dialogu starp Lielo ezeru reģiona valstīm, lai novērstu turpmāku destabilizāciju reģionā; pauž nožēlu par to, ka gūti tikai nelieli panākumi, īstenojot 2013. gada februāra Miera, drošības un sadarbības pamatnolīgumu, un aicina visas iesaistītās puses aktīvi iesaistīties centienos panākt stabilitāti;

13.
aicina steidzami sagatavot novērtējuma ziņojumu par MONUSCO darbību un darīt to publiski pieejamu; atzinīgi vērtē ANO Drošības padomes rezolūciju 2277 (2016), ar kuru atjaunināts MONUSCO mandāts un paplašinātas tās kompetences civilās aizsardzības un cilvēktiesību jomā;

14.
pauž nožēlu par to, ka MONUSCO mandāts nav pietiekami skaidrs, un mudina MONUSCO pilnībā izmantot tās mandātu, lai aizsargātu civiliedzīvotājus; mudina mandātu precizēt, lai nekavējoties piešķirtu MONUSCO iespēju efektīvi aizsargāt iedzīvotājus no bruņoto grupējumu uzbrukumiem;

15.
atzinīgi vērtē Kongo iestāžu centienus novērst nesodāmību, bērnu vervēšanu, seksuālu vardarbību un vardarbību pret bērniem, taču pauž bažas par lēno progresu;

16.
aicina civiliedzīvotāju aizsardzībā un konfliktu risināšanas un starpniecības procesos plašāk iesaistīt pilsonisko sabiedrību;

17.
aicina aizsargāt cilvēktiesību aktīvistus un civildienesta ierēdņus;

18.
uzsver, ka šai situācijai nevajadzētu būt par šķērsli tam, lai vēlēšanas notiktu, kā plānots konstitūcijā, un atgādina, ka ir svarīgi ievērot laika ierobežojumus mandātiem, jo īpaši ja tie noteikti konstitūcijā;

19.
uzsver, ka ES un tās dalībvalstu pienākums ir nodrošināt visu politisko nostādņu saskaņotību un pārredzamību, tostarp attiecībā uz ieroču tirdzniecību un tirdzniecību ar izejvielām; mudina valstu, Eiropas un starptautiskās iestādes vienoties par saistošiem noteikumiem par šo jautājumu, tostarp izveidot pārraudzības iestādes, lai izvairītos no necilvēcīgu konfliktu veicināšanas, veicot komercdarbību;

20.
aicina ES piemērot iespēju uzlikt mērķtiecīgas sankcijas tiem, kas atbildīgi par vardarbīgo apspiešanu Kongo Demokrātiskajā Republikā, tostarp nosakot ieceļošanas aizliegumus un iesaldējot attiecīgos līdzekļus, lai tādā veidā palīdzētu novērst turpmāku vardarbību;

21.
aicina ES un ANO nekavējoties vienoties par to, kā nosūtīt novērotāju, lai novērtētu humanitāro situāciju un ziņotu starptautiskajai sabiedrībai par masu slepkavību apmēru;

22.
aicina Komisijas priekšsēdētāja vietnieci / Savienības augsto pārstāvi ārlietās un drošības politikas jautājumos pievērsties šim jautājumam un regulāri ziņot Parlamentam par situāciju šajā Kongo Demokrātiskās Republikas reģionā, lai nodrošinātu, ka ES turpina cieši uzraudzīt šo problēmu;

23.
prasa ES un tās dalībvalstīm arī turpmāk palīdzēt Kongo Demokrātiskās Republikas tautai, lai uzlabotu visneaizsargātāko iedzīvotāju grupu, jo īpaši starptautiski un iekšēji pārvietoto cilvēku, dzīves apstākļus;

24.
atzinīgi vērtē Kongo iestāžu centienus īstenot tiesību aktus, kuros būtu noteikts aizliegums pārdot un apstrādāt izrakteņus rajonos, kuros notiek nelikumīga šo izrakteņu ieguve, piemēram, bruņotu grupējumu kontrolētos rajonos; aicina Kongo iestādes uzlabot tās tiesību aktu īstenošanu un mudina Kongo Demokrātisko Republiku arī turpmāk censties ievērot Ieguves rūpniecības pārredzamības iniciatīvu;

25.
uzdod priekšsēdētājam šo rezolūciju nosūtīt Padomei, Komisijai, Komisijas priekšsēdētāja vietniecei / Savienības augstajai pārstāvei ārlietās un drošības politikas jautājumos, Āfrikas Savienībai, ĀKK un ES Padomei, ANO ģenerālsekretāram, ANO Cilvēktiesību padomei, kā arī Kongo Demokrātiskās Republikas prezidentam, premjerministram un parlamentam.

